
Circa 250 de localnici au comemorat la Pungeșii, 
printr-o slujbă și un miting, Răscoala de la 1907 

Aproximativ 250 de localnici din Siliștea - Pungești, judeţul Vaslui, au comemorat, 
duminică, timp de trei ore, printr-o slujbă religioasă și un miting de protest 
desfășurat în apropierea perimetrului deținut de Chevron în zonă, Răscoala 
țărănimii din anul 1907. 


Un nou miting de protest, al doilea din acest an, a avut loc, duminică, în zona 
localităţilor Siliștea - Pungești, unde aproximativ 250 de oameni au participat la o 
serie de acţiuni prin care s-a comemorat Răscoala din anul 1907, transmite 
corespondentul MEDIAFAX. 


Iniţial, localnicii şi activiștii de mediu s-au adunat pe islazul din satul Siliștea, unde 
doi preoți au ţinut o slujbă de pomenire a celor care și-au pierdut viaţa în urmă cu 
aproape 107 ani. Ulterior, oamenii au încercat să se îndrepte, pe drumul judeţean, 
către localitatea Pungești, pentru a aprinde lumânări la monumentul din sat ridicat 
în memoria victimelor Răscoalei de la 1907. 

„Din păcate, oamenii au fost opriţi de către jandarmi, având în vedere că ar fi 
presupus tranzitarea zonei de speciale de siguranţă publică, acolo unde Chevron își 
desfășoară activitatea. În aceste condiţii, localnicii s-au hotărât să meargă pe câmp 
spre Pungești, iar în momentul în care au ajuns în dreptul terenului deținut de 
Chevron, aproximativ 300 de jandarmii s-au pus în dispozitiv, de-al lungul gardului 
împrejmuitor. Sătenii au scandat lozinci împotriva gazelor de şist, jandarmilor și 
factorilor decidenți, respectiv Guvern”, a declarat, duminică, pentru 
corespondentul MEDIAFAX Constantin Pâslaru, unul dintre activiștii de mediu 
prezenți la acţiune. 


Protestul localnicilor în zona perimetrului deținut de Chevron a durat aproximativ 
jumătate de oră, după care oamenii s-au retras spre localitatea Siliștea, unde au mai 
purtat discuţii cu jandarmii, în încercarea de a-i convinge pe aceștia să li se alăture. 
Durata totală a acţiunilor a fost de aproximativ trei ore, fără a exista incidente. 


Aproape 400 de persoane au protestat, pe 7 decembrie anul trecut, pe drumul 
judeţean Vaslui-Gârceni, față de intenţia Chevron de a amplasa în zonă prima 
sondă de explorare a gazelor de şist din judeţul Vaslui. 

În urma acestor incidente, Poliţia Vaslui a constituit o „zonă specială de siguranţă” 
în localităţile Siliștea și Pungești, unde Chevron deţine un perimetru de 20.000 de 
metri pătraţi în vederea explorării gazelor de şist. Astfel, traficul pe drumul 
judeţean Vaslui-Gârceni, în localităţile Siliștea și Pungești, a fost restricționat. 


În 12 decembrie, cererea de ridicare a interdicţiei de circulaţie în Siliștea și 
Pungești formulată de un reprezentant al protestatarilor a fost respinsă de către 
magistraţii Judecătoriei Vaslui, care au considerat-o neîntemeiată. Ulterior, 
protestatarii au atacat cu apel la Tribunalul Vaslui hotărârea Judecătoriei Vaslui, 
cazul urmând să fie judecat de un complet format din trei judecători. 


În 17 decembrie, Parchetul Judecătoriei Vaslui anunţa că s-a început urmărirea 
penală faţă de 37 de protestatari care au participat în 7 decembrie la manifestaţiile 
din zona Pungești, persoanele respective fiind acuzate că au distrus gardul 
împrejmuitor al platformei Chevron și i-au agresat pe jandarmi. 


Incidente între jandarmi și localnicii din Pungești au avut loc și în 2 decembrie, 
când Chevron a început lucrările pentru amplasarea primei sonde de explorare a 
gazelor de şist la Siliștea-Pungeşti. Mai mulţi protestatari au acuzat atunci că au fost 
agresaţi de jandarmi și că ar fi fost loviți inclusiv cu bastoanele de către forțele de 
ordine. 


În 3 octombrie, Chevron a obţinut autorizaţie de construire pentru amplasarea în 
judeţul Vaslui a primei sonde de explorare a gazelor de șist în România, după ce 
compania a primit toate avizele necesare de la autorităţi pentru prospectarea 
solului în perimetrul de la Siliștea. 

